Proposta de resolució correcció d'errades de la Resolució 753/2019/IE, de 19 de desembre
El senyor Josep Mir, ponent de la Proposta de resolució de correcció d'errades de la Resolució 753/2019/IE, de 19 de desembre, interposada contra el CEIP Auró que depèn del Departament d'Ensenyament de la Generalitat de Catalunya, relaciona l'errada material que s'havia produït en una data de la part resolutòria de la Resolució de referència i exposa que aquesta errada motiva l'aprovació de la Proposta de resolució de correcció d'errades.
Proposta de resolució d'estimació de la Reclamació 674/2019
La senyora Elisabet Samarra, ponent de la Proposta resolució d'estimació de la Reclamació 674/2019, formulada contra l'Ajuntament de Montgat, en el marc de la qual es demana accés als fitxatges de la plantilla de la Policia Local de l'Ajuntament de Montgat des del mes de gener de 2018 fins al mes de setembre del mateix any, relaciona els elements principals de la fonamentació de la Proposta de resolució estimatòria i precisa la manca de col·laboració de l'Ajuntment de Montgat en la tramitació de l'expedient i el sentit de l'informe de l'Autoritat de Protecció de Dades.
Proposta de resolució d'estimació de la Reclamació 676/2019
El senyor Josep Mir, ponent de la Proposta de resolució d'estimació de la Reclamació 676/2019, interposada contra l'Ajuntament de Cerdanyola del Vallès, i relativa a l'accés a documentació d'un expedient de selecció de personal per part d'una persona interessada que ha participat en el procés de referència, relaciona els elements de tramitació i la fonamentació del sentit estimatori de la Proposta de resolució del dret a obtenir una còpia digital de tota la informació que no li ha estat encara facilitada però a limitar-ne la seva divulgació.
Proposta de resolució d'estimació de la Reclamació 693/2019
La senyora Elisabet Samarra, ponent de la Proposta de resolució d'estimació de la Reclamació 693/2019, formulada contra l'Ajuntament d'Arenys de Mar i que té per objecte l'accés a la llicència d'activitat d'un local del municipi relaciona els elements més destacats de la motivació del sentit estimatori ple de la Proposta de resolució, tenint en compte la naturalesa de la informació reclamada i l'absència de límits al·legats.
Proposta de resolució de finalització de la Reclamació 694/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 694/2019 per pèrdua d'objecte, formulada contra l'Ajuntament de Sant Julià de Vilatorta en el marc de la qual es reclama l'accés a la còpia d'un projecte tècnic i d'uns informes municipals, relaciona les principals actuacions que han dut a la pèrdua sobrevinguda de l'objecte de la reclamació, atès que l'Ajuntament ha justificat la tramesa de la informació disponible a la persona reclamant.
El ponent analitza de forma conjunta aquest expedient i el que és objecte del següent punt de l'ordre del dia, entre les mateixes parts, en el qual la informació reclamada són documents relatius a unes inspeccions d'una empresa, informació que també consta que ha estat facilitada a la persona reclamant.
Proposta de resolució de finalització de la Reclamació 695/2019 per pèrdua d'objecte
És objecte d'anàlisi en el punt cinquè de l'ordre del dia.
Proposta de resolució de finalització de la Reclamació 709/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 709/2019 per pèrdua d'objecte, interposada contra interposada contra l'Empresa de Serveis i Promocions d'Iniciatives Municipals (ESPIMSA) i Ajuntament de Tarragona, relativa a l'accés a la llicència, autorització i projecte tècnic del Mercat ambulant de Bonavista, exposa que correspon finalitzar per pèrdua sobrevinguda del seu objecte, atès que l'empresa municipal ESPIMSA ha facilitat a la persona reclamant la informació reclamada.
El ponent analitza conjuntament aquest expedient i el que és objecte del punt vuitè de l'ordre del dia d'aquest Ple, en què la informació reclamada per la mateixa persona a l'Ajuntament de Tarragona i a ESPIMSA és la justificació conforme ha estat registrat degudament a la Plataforma Hermes el pla d'autoprotecció del mercat esmentat, informació que també ha estat facilitada durant la tramitació de la reclamació.
Proposta de resolució de finalització de la Reclamació 710/2019 per pèrdua d'objecte
És objecte d'anàlisi en el punt setè de l'ordre del dia.
Proposta de resolució de finalització de la Reclamació 800/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 800/2019 per pèrdua d'objecte, formulada contra l'Ajuntament de Castellò d'Empúries, en el marc de la qual es reclama informació sobre la data i durada de la concessió del servei d'abastament d'aigua, exposa que correspon finalitzar per pèrdua sobrevinguda de l'objecte de la reclamació perquè la informació ha estat facilitada en el marc del procediment tramitat per la Comissió.
Proposta de resolució d'inadmissió de la Reclamació 802/2019
El senyor Josep Mir, ponent de la Proposta de resolució d'inadmissió de la Reclamació 802/2019, formulada contra el Departament de Treball, Afers Socials i Famílies de la Generalitat de Catalunya amb l'objecte d'accedir a informació sobre el plans, programes i actuacions futures per a joves amb discapacitat, exposa que correspon inadmetre per manca d'objecte de la reclamació.